Mandag bliver efter planen regnskabets time for en 25-årig kvinde fra Aalborg, som tilbage i september 2020 kørte en vild biltur gennem Aalborg og Nørresundby. Ifølge politiets anklager mod kvinden lykkedes det hende på en relativt kort tur at blive involveret i tre trafikuheld, som hun stak af fra, ligesom hun bankede ind i et vejskilt. Køreturen foregik ved højlys omkring klokken 11.15. Ifølge anklagerne påkørte kvinden en anden bilist, der holdt for rødt i krydset ved Østerbro og Karolinelundsvej i Aalborg. Trods påkørslen fortsatte kvinden turen for at lave præcis samme nummer i krydset ved Vesterbro og Urbansgade. Igen fortsatte kvinden køreturen efter at have påkørt en anden bilist, der holdt for rødt. Skilt mejet ned Og alle gode gange tre blev det ifølge politiet også, fordi kvinden påkørte en bilist i Nørresundby. Denne gang dog ikke en, der holdt tilbage for rødt. Ingen kom noget til ved påkørslerne, men biler fik skrammer, og et vejskilt i et helleanlæg blev pløjet ned under den vilde køretur. Det fremgår af anklageskriftet i sagen, at det ikke var manglende erfaring i trafikken, der var årsag til, at det gik, som det gik. Kvinden fik efterfølgende målt kokain og GHB i blodet, ligesom en blodprøve også viste for meget alkohol. Det fremgår ikke før sagens start, hvordan kvinden forholder sig til anklagerne.

Opsummering:
Kvinden havde ifølge anklageskriftet kokain og GHB i blodet.